મોટાભાગનું આમા લખું તે રાજ ગૌસ્વામી બ્રેકિંગ વ્યુમાં લખી ચૂક્યા છે. તો નવું ક્યાંથી કાઢવું ? આ પ્રશ્ન સાથે થોડું ફંફોસ્યું અને મળ્યું. અત્યારે બોલપેનના જમાના તો ગયા. ગામડામાંને સૌરાષ્ટ્રમાં તેને ઈન્ડિપેન તરીકે ઓળખવામાં આવે. પહેલાથી શરૂઆત કરૂં તો પેલા ટકટકીયાવાળી બોલપેન આવતી. ક્લાસમાં તમારી એકની જ પેનનું ઈન્જીન ખરાબ હોય. લખવા માટે કાગળ પર ભાર મૂકો એટલે ફટ દેખાનું સ્પ્રિંગ સાથે ઉછડી સીધુ સાહેબના માથા ઉપર લેન્ડિંગ કરે. પછી સેલો ગ્રિપર આવી. સ્મૂથ, હળવી અને દોડ્યે જાય, વર્ષો સુધી ચાલી અને કેટલાક ત્યાંજ અટકીને રહ્યા તો આગળ જ ન વધ્યા અને અત્યારે ફ્લેરનો જમાનો છે. પણ હવે કમ્પયુટરના કારણે આ પેનો ભૂલાઈ ગઈ છે. મેં મિત્ર અચ્યુત ટિલાવત પાસેથી એકવાર પાર્કરની પેનનો ઈસ્તેમાલ કરેલો આ સિવાય કોઈ દિવસ પાર્કરને હાથ નથી અડાવ્યો. શરૂઆતમાં તો બોલપેન પોતાના રંગ પણ બતાવતી. સ્કૂલે જઈ પાછા આવો એટલે અડધો શર્ટ બ્લુ કલરનો થઈ ગયો હોય. વચ્ચે બંન્ને બાજુ બે અલગ કલરની રિફીલવાળી પેન આવતી. કમર ટટ્ટાર કરીને જ લખવું પડે, બાકી શર્ટમાં લીટા થાય. આને કહેવાય આયુર્વેર્દિક પેન… પેપર તપાસનાર લાલ પેનનો જ ઉપયોગ કરે અને કેટલાક અંધશ્રદ્ધાળુ જીવ કાળી પેનનો ઉપયોગ કરવાનું ટાળે, તો પણ ભરતીની પરિક્ષામાં આ અપશુકનિયાળ રંગને વધારે મહત્વ અપાય છે.